

**Výzva na účasť na prípravných trhových konzultáciách pre budúcu zákazku s názvom**

***Cafetéria pre zamestnanecké benefity***

(podľa § 25 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, ďalej len „zákon o verejnom obstarávaní)

**Identifikácia verejného obstarávateľa**

Názov organizácie: Národná banka Slovenska

Adresa sídla: Imricha Karvaša 1, 813 25 Bratislava, Slovenská republika

IČO: 30 844 789

Internetová adresa (URL): [www.nbs.sk](http://www.nbs.sk)

Webové sídlo NBS: https://www.nbs.sk/sk/verejne-obstaravanie/ptk

(ďalej ako „verejný obstarávateľ“, „Národná banka Slovenska“ alebo „NBS“)

Národná banka Slovenska ako verejný obstarávateľ podľa ust. § 7 ods.1 písm. d) zákona o verejnom obstarávaní týmto informuje hospodárske subjekty o plánovanej príprave verejného obstarávania,  o  uskutočnení odborných konzultácií s cieľom získania informácií pre stanovenie jednoznačného a nediskriminačného opisu predmetu zákazky verejného obstarávania, ktorý súčasne umožní zabezpečiť hospodársku súťaž. Zároveň vyzýva hospodárske subjekty na účasť na prípravných trhových konzultáciách (ďalej len „PTK“), ktoré sa uskutočnia v termínoch **od 12.09.2022 do 14.09.2022** a budú realizované formou samostatných osobných stretnutí medzi zástupcami verejného obstarávateľa a jednotlivých účastníkov PTK v priestoroch ústredia verejného obstarávateľa.

Národná banka Slovenska plánuje verejné obstarávanie zákazky, na poskytnutie komplexného a efektívneho elektronického benefitného systému „Cafetérie“ viazaného na kontroling a vyhodnocovanie. Benefitný systém „Cafetéria“ má umožniť plánovanie a výber rôznych kategórii benefitov, vytvárať podmienky ich uplatnenia, upravovať dostupnosť pre konkrétnych zamestnancov verejného obstarávateľa, sledovať nároky a čerpanie benefitov. Benefitný systém „Cafetéria“ má zabezpečenú sieť zmluvných partnerov, ktorí vo svojich prevádzkarňach umožnia zamestnancom výber rôznych benefitov. Prevádzkarne zmluvných partnerov by sa mali nachádzať na území SR. Zamestnanci v benefitnom systéme „Cafetéria“ majú vlastné účty, z ktorých realizujú  v rámci prideleného objemu finančných prostriedkov nákup služieb (aktivít) a tovarov. Zamestnanci do vlastného účtu vstupujú prostredníctvom zabezpečeného webového portálu (prihlasovacie údaje, https). Dáta zamestnancov v benefitnom systéme „Cafetéria“ sú zabezpečené a chránené pred zneužitím. Zamestnanci môžu realizovať nákupy priamo v kamennej predajni u zvoleného predajcu/partnera, cez eshopy - nákup priamo cez eshop zmluvnej prevádzky správcu systému alebo cez e-Tickety elektronická poukážka na nákup. Popis požiadaviek na benefitný systém „Cafetéria“ je uvedený v prílohe č. 2.

**Účel PTK**

Národná banka Slovenska realizuje PTK za účelom získania informácií od hospodárskych subjektov týkajúcich možných riešení požiadaviek na benefitný systém „Cafetéria“, ktorými sa má naplniť nová politika benefitov v celej inštitúcii. Národná banka Slovenska potrebuje zistiť aká je aktuálne situácia na trhu čo sa týka rozsahu produktov zabezpečujúcich jej požiadavky a preto aby vedela stanoviť opis predmetu zákazky dostatočne určito, nediskriminačne a spĺňajúc ciele, ktoré si stanovila v rámci novej politiky benefitov.

**Spôsob komunikácie**

Osobná účasť zástupcu/zástupcov účastníka na PTK v maximálnom počte dve osoby.

**Požiadavky kladené na účastníkov, ktorí sa chcú zúčastniť PTK**

Verejný obstarávateľ sa s ohľadom na vedomosti a skúsenosti relevantných subjektov, ktoré sa chcú zúčastniť prípravných trhových konzultácií rozhodol zverejniť nasledujúce požiadavky:

* rozhodnutie zúčastniť sa na konzultáciách musí byť slobodné a vážne
* samotných PTK sa budú môcť zúčastniť len účastník a/alebo ich zástupcovia, ktorí sú si vedomí zákonnej úpravy PTK, dôsledkov vyplývajúcich z ich účasti na PTK a súhlasia s nimi (§ 25 a § 40 ods. 7 zákona o verejnom obstarávaní);
* zúčastnená osoba na PTK sa preukáže poverením od osoby oprávnenej konať za účastníka. Toto poverenie musí poskytnúť k nahliadnutiu v deň konania PTK.

**Náklady spojené s PTK**

Všetky náklady a výdavky spojené s účasťou na PTK znáša účastník bez akéhokoľvek finančného nároku na verejného obstarávateľa.

**Priebeh PTK**

Lehota na prihlásenie k účasti na PTK je stanovená **do 31.08.2022 do 12,00 hod.**

Záujemca o PTK zašle v stanovenej lehote prihlasovací formulár (Príloha č. 1), ktorým potvrdí svoj záujem o účasť na PTK elektronicky na e-mailovú adresu: milan.kucera@nbs.sk.

Od účastníkov v PTK na stretnutí očakávame minimálne vyjadrenie k témam podľa dokumentu – Príloha č. 3 Otázky/témy na diskusiu k navrhovanému predmetu Cafetérie.

**Poskytnuté dokumenty**

Bližšie informácie o predmete PTK sa nachádzajú v samostatných prílohách tejto výzvy. V rámci PTK predkladá Národná banka Slovenska účastníkom súbor dokumentov, informácií a požiadaviek, ktoré by mali v tejto podobe slúžiť ako podklad pre prípravu opisu predmetu zákazky  v súťažných podkladoch vo verejnom obstarávaní. Zároveň je snahou poskytnúť do verejnej súťaže taký rozsah informácii a dokumentov a požadovať takú kvalitu, ktoré pomôžu uchádzačom predložiť čo najlepšiu ponuku pre pokrytie požadovaných služieb.

**Ďalšie informácie**

Verejný obstarávateľ pripúšťa, že v prípade, ak sa to zo získaných informácií v procese prípravných trhových konzultácií bude javiť ako účelné, budú prípravné trhové konzultácie pokračovať aj ďalším kolom či kolami, prípadne ďalšou priamou komunikáciou s účastníkmi, ktorí vznesú pripomienky.

Verejný obstarávateľ týmto vyhlasuje, že v spojitosti s prípravnými trhovými konzultáciami prijme primerané opatrenia v takom rozsahu, aby nedošlo k narušeniu hospodárskej súťaže.

Verejný obstarávateľ zverejnil dokumenty a bližšie informácie k PTK, ktoré sú voľne prístupné na webovom sídle NBS na adrese

<https://www.nbs.sk/sk/verejne-obstaravanie/ptk>.

Verejný obstarávateľ záverom vyjadruje svoje presvedčenie, že záujemcovia o budúcu realizáciu zákazky, prejavia záujem o účasť v týchto prípravných trhových konzultáciách, čím prispejú
k stanoveniu určitých, nediskriminačných a primeraných súťažných podmienok v budúcom verejnom obstarávaní, ktoré zabezpečia účasť širokého okruhu uchádzačov v budúcom verejnom obstarávaní, ako aj efektívne a hospodárne vynaloženie finančných prostriedkov verejného obstarávateľa na predmet zákazky.

**Prílohy**

Príloha č. 1 – Prihlasovací formulár\_Cafetéria

Príloha č. 2 – Popis požiadaviek na benefitný systém Cafetéria

Príloha č. 3 – Otázky/témy na diskusiu k navrhovanému predmetu Cafetérie

V Bratislave, dňa 29.07.2022